CELEX: 32013D0316
Language: lv
Date: 2013-06-21 00:00:00
Title: 2013/316/ES: Padomes Lēmums ( 2013. gada 21. jūnijs ), ar ko atceļ Lēmumu 2009/588/EK par pārmērīga budžeta deficīta pastāvēšanu Lietuvā

26.6.2013   
            
            
               LV
            
            
               Eiropas Savienības Oficiālais Vēstnesis
            
            
               L 173/46
            
         PADOMES LĒMUMS
   (2013. gada 21. jūnijs),
   ar ko atceļ Lēmumu 2009/588/EK par pārmērīga budžeta deficīta pastāvēšanu Lietuvā
   (2013/316/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 126. panta 12. punktu,
   ņemot vērā Eiropas Komisijas ieteikumu,
   tā kā:
   
               (1)
            
            
               Ņemot vērā Komisijas ieteikumu saskaņā ar Eiropas Kopienas dibināšanas līguma (EKL) 104. panta 6. punktu, Padome 2009. gada 7. jūlijā Lēmumu 2009/588/EK (1) nolēma, ka Lietuvā pastāvēja pārmērīgs budžeta deficīts. Padome atzīmēja, ka 2008. gadā vispārējās valdības budžeta deficīts bija sasniedzis 3,2 % no IKP, pārsniedzot Līgumā noteikto atsauces vērtību 3 % no IKP, un saskaņā ar Komisijas dienestu 2009. gada pavasara prognozi bija gaidāma tā palielināšanās līdz 5,4 % no IKP 2009. gadā un līdz 8 % no IKP 2010. gadā. Vispārējās valdības bruto parāds 2008. gadā bija 15,6 % no IKP – krietni zem Līguma atsauces vērtības 60 % no IKP.
            
         
               (2)
            
            
               Saskaņā ar EKL 104. panta 7. punktu un Padomes Regulas (EK) Nr. 1467/97 (1997. gada 7. jūlijs) par to, kā paātrināt un precizēt pārmērīga budžeta deficīta novēršanas procedūras īstenošanu (2), 3. panta 4. punktu Padome 2009. gada 7. jūlijā, pamatojoties uz Komisijas ieteikumu, pieņēma Lietuvai adresētu ieteikumu novērst pārmērīgo valsts budžeta deficītu vēlākais līdz 2011. gada beigām (“Padomes 2009. gada 7. jūlija ieteikums”). Padomes 2009. gada 7. jūlija ieteikums tika publiskots.
            
         
               (3)
            
            
               Saskaņā ar Līguma par Eiropas Savienības darbību (LESD) 126. panta 7. punktu un Regulas (EK) Nr. 1467/97 3. panta 4. punktu Padome 2010. gada 9. februārī, pamatojoties uz Komisijas ieteikumu un atzīstot, ka Lietuvas iestādes ir efektīvi rīkojušās, ievērojot Padomes 2009. gada 7. jūlija ieteikumu, un ka Lietuvā bija vērojamas negaidītas nelabvēlīgas ekonomiskās norises ar būtisku negatīvu ietekmi uz valdības finansēm, adresēja Lietuvai pārskatītu ieteikumu novērst pārmērīgo budžeta deficītu līdz 2012. gada beigām. Šis pāraskatītais ieteikums tika publiskots.
            
         
               (4)
            
            
               Saskaņā ar 4. pantu Līgumiem pievienotajā Protokolā par pārmērīga budžeta deficīta novēršanas procedūru Komisija sniedz datus šīs procedūras īstenošanai. Piemērojot minēto protokolu, dalībvalstīm saskaņā ar 3. pantu Padomes Regulā (EK) Nr. 479/2009 (2009. gada 25. maijs) par to, kā piemērot Eiropas Kopienas dibināšanas līgumam pievienoto Protokolu par pārmērīga budžeta deficīta novēršanas procedūru (3), divreiz gadā, proti, līdz 1. aprīlim un līdz 1. oktobrim, jāpaziņo valdības budžeta deficīta un parāda dati un citi saistītie rādītāji.
            
         
               (5)
            
            
               Apsverot, vai lēmums par pārmērīga budžeta deficīta pastāvēšanu būtu jāatceļ, Padomei jāpieņem lēmums, pamatojoties uz paziņotajiem datiem. Turklāt lēmums par pārmērīga budžeta deficīta pastāvēšanu būtu jāatceļ tikai tad, ja Komisijas dienestu prognozes liecina, ka prognozes laikposmā deficīts nepārsniegs robežvērtību 3 % no IKP (4).
            
         
               (6)
            
            
               Pamatojoties uz Komisijas (Eurostat) datiem, kas sniegti saskaņā ar Regulas (EK) Nr. 479/2009 14. pantu pēc tam, kad Lietuva līdz 2013. gada 1. aprīlim paziņoja datus, kā arī pamatojoties uz Komisijas dienestu 2013. gada pavasara prognozi, var izdarīt šādus secinājumus.
               
                           —
                        
                        
                           Pēc maksimālā līmeņa sasniegšanas 9,4 % apmērā no IKP 2009. gadā vispārējās valdības budžeta deficīts Lietuvā tika samazināts līdz 7,2 % no IKP 2010. gadā, pēc tam līdz 5,5 % no IKP 2011. gadā un līdz 3,2 % no IKP 2012. gadā. Šo uzlabojumu pamatā bija konsolidācijas pasākumi izdevumu jomā, jo īpaši pastāvīgie izdevumu pieauguma ierobežojumi saskaņā ar Lietuvas Fiskālās disciplīnas likumu, un labvēlīgie cikliskie apstākļi.
                        
                     
                           —
                        
                        
                           Tā kā deficītu 3,2 % apmērā no IKP var uzskatīt par tuvu atsauces vērtībai un Lietuvas parāda attiecība pret IKP ir zem 60 % no IKP atsauces vērtības ilgtspējīgā veidā, Lietuva kvalificējas Stabilitātes un izaugsmes pakta noteikumu piemērošanai, kas paredzēti Regulā (EK) Nr. 1467/97, attiecībā uz sistēmiskām pensiju reformām. Tādējādi pensiju reformas tiešās neto izmaksas būtu jāņem vērā, izvērtējot pārmērīgā deficīta korekciju. Tā kā Lietuvas sistēmiskās pensiju reformas izmaksas 2012. gadā ir bijušas 0,2 % apmērā no IKP, kā apstiprinājusi Komisija (Eurostat), šīs izmaksas izskaidro, kāpēc 2012. gadā ir pārsniegta Līguma atsauces vērtība 3 % no IKP.
                        
                     
                           —
                        
                        
                           Lietuvas konverģences programmā 2012.–2016. gadam prognozēts, ka vispārējās valdības budžeta deficīts 2013. gadā turpinās samazināties līdz 2,5 % no IKP, bet 2014. gadā – līdz 1,5 % no IKP, savukārt Komisijas dienestu 2013. gada pavasara prognozē paredzēta lēnāka vispārējās valdības budžeta deficīta samazināšanās, proti, 2,9 % no IKP 2013. gadā un 2,4 % no IKP 2014. gadā, pieņemot, ka politika paliks nemainīga. Tādējādi ir gaidāms, ka prognozes laikposmā budžeta deficīts saglabāsies zem atsauces vērtības 3 % no IKP.
                        
                     
                           —
                        
                        
                           Komisijas dienestu 2013. gada pavasara prognozē paredzēts, ka vispārējās valdības bruto parāds nedaudz samazināsies no 40,7 % no IKP 2013. gadā līdz 40,1 % no IKP 2014. gadā.
                        
                     
         
               (7)
            
            
               Sākot no 2013. gada, kas ir pirmais gads pēc pārmērīgā deficīta novēršanas, Lietuvai būtu jāvirzās uz vidējā termiņa budžeta mērķa sasniegšanu atbilstošā tempā, tai skaitā, ievērojot izdevumu robežvērtību.
            
         
               (8)
            
            
               Saskaņā ar LESD 126. panta 12. punktu Padomes lēmums par pārmērīga budžeta deficīta pastāvēšanu ir jāatceļ, ja Padome atzīst, ka pārmērīgais budžeta deficīts attiecīgajā dalībvalstī ir novērsts.
            
         
               (9)
            
            
               Padome uzskata, ka pārmērīgais budžeta deficīts Lietuvā ir novērsts un tāpēc Lēmums 2009/588/EK būtu jāatceļ,
            
         IR PIEŅĒMUSI ŠO LĒMUMU.
   1. pants
   No vispārējā novērtējuma izriet, ka pārmērīga budžeta deficīta situācija Lietuvā ir novērsta.
   2. pants
   Ar šo atceļ Lēmumu 2009/588/EK.
   3. pants
   Šis lēmums ir adresēts Lietuvas Republikai.
   
      Luksemburgā, 2013. gada 21. jūnijā
      
         
            Padomes vārdā –
         
            priekšsēdētājs
         
         M. NOONAN
      
   
   
      (1)  OV L 202, 4.8.2009., 44. lpp.
   
      (2)  OV L 209, 2.8.1997., 6. lpp.
   
      (3)  OV L 145, 10.6.2009., 1. lpp.
   
      (4)  Saskaņā ar “Specifikācijām par Stabilitātes un izaugsmes pakta īstenošanu un pamatnostādnēm par stabilitātes un konverģences programmu formātu un saturu”, 2012. gada 3. septembris. Skat. http://ec.europa.eu/economy_finance/economic_governance/sgp/pdf/coc/code_of_conduct_en.pdf